Minnst átta eru látnir eftir mikill troðning á tónleikahátíð í Houston í Texas í gærkvöld. Hátíðin átti að standa alla helgina en henni hefur nú verið aflýst.
Að minnsta kosti átta létu lífið og um 300 slösuðust í miklum troðningi á tónleikahátíð í Houston í Texas í gærkvöld. Um fimmtíu þúsund manns voru á hátíðinni.
Tónleikarnir voru liður í tónlistarhátíð sem rapparinn Travis Scott stendur fyrir. Hann var sjálfur á sviðinu ásamt öðrum rappara, Drake, þegar slysið átti sér stað. Sam Pena slökkviliðsstjóri segir að um níuleytið í gærkvöld að staðartíma hafi mannþröngin farið að færast í átt að sviðinu. Það hafi orðið til þess að ofsahræðsla greip um sig, fólk hafi slasast og fallið niður, sem aftur hafi svo valdið enn meiri hræðslu. Tónlistarmennirnir stöðvuðu tónleikana þegar þeir sáu hvað var að gerast og slökkviliðið í Houston var kallað til. Sautján voru fluttir á sjúkrahús og voru ellefu þeirra í hjartastoppi. Átta þeira eru nú látnir.
Talið er að um fimmtíu þúsund manns hafi sótt þessa hátíð Travis Scott, sem ber nafnið Astroworld. Hún hefur verið haldin síðustu þrjú ár í Houston, heimaborg Scotts, og átti að standa alla helgina. Henni hefur nú verið aflýst.
Ekki er vitað hvað olli slysinu. Myndskeið sem birtist á samfélagsmiðlum sýndi fjölda fólks fyrir tónleikana ryðjast að hliðinu við innganginn að hátíðarsvæðinu og starfsmenn áttu erfitt með að hafa stjórn á hópnum. Við það féllu nokkrir við. Ekki er ljóst hvort þetta tengist því sem gerðist á tónleikunum sjálfum. Þá greindi Houston Chronicle frá því að Travis Scott hafi nokkrum sinnum séð áhorfendur í vandræðum við sviðið meðan á tónleikunum stóð og kallað á öryggisverði sem fjarlægði fólkið úr þrönginni. Hvorki hann né starfsfólkið hafi hins vegar gert sér grein fyrir hversu slæm staðan væri fyrr en rúmum klukkutíma eftir að tónleikarnir hófust.
Lögreglan hefur ekki gefið frekari upplýsingar um þá sem létust, að öðru leyti en því að sumir þetta hafi verið afar ungir.
Minnst átta eru látnir eftir mikinn troðning á tónleikahátíð í Houston í Texas í gærkvöld. Hátíðin átti að standa alla helgina en henni hefur nú verið aflýst.